b'\n_START_ARTICLE_\nDreg\xc4\x83torie\n_START_PARAGRAPH_\nDreg\xc4\x83toriile au fost \xc3\xaenfiin\xc8\x9bate treptat, odat\xc4\x83 cu organizarea \xc8\x9a\xc4\x83rii Rom\xc3\xa2ne\xc8\x99ti \xc8\x99i Moldovei, ca state nou \xc3\xaenfiin\xc8\x9bate. Ele erau departamente medievale publice sau de curte domneasc\xc4\x83 \xc3\xaen statele rom\xc3\xa2ne\xc8\x99ti din evul mediu. Chiar dac\xc4\x83 izvoarele atest\xc4\x83 aceste dreg\xc4\x83torii treptat \xc8\x99i t\xc3\xa2rziu, cele mai multe dintre ele dateaz\xc4\x83 din perioada de \xc3\xaenceput a statului. Dreg\xc4\x83torii (\xc3\xaen sens modern, \xc3\x8enal\xc8\x9bi func\xc8\x9bionari) puteau \xc3\xaendeplini sarcini din porunca domneasc\xc4\x83 indiferent de atribu\xc8\x9biile principale ale func\xc8\x9biei lor. \xc3\x8en general pot fi deosebite dou\xc4\x83 tipuri de dreg\xc4\x83torii: dreg\xc4\x83torii publice, \xc3\xaen care posesorul avea atribu\xc8\x9bii publice (administrative \xc8\x99i judec\xc4\x83tore\xc8\x99ti) \xc8\x99i dreg\xc4\x83torii de curte, \xc3\xaen care posesorii prestau \xc3\xaen primul r\xc3\xa2nd activit\xc4\x83\xc8\x9bi admistrative \xc8\x99i de protocol la curtea domneasc\xc4\x83.\n_START_SECTION_\nBanul\n_START_PARAGRAPH_\nPrincipalul dreg\xc4\x83tor \xc3\xaen \xc8\x9aara Rom\xc3\xa2neasc\xc4\x83, conducea administra\xc8\x9bia din Oltenia, judec\xc4\x83tor cu dreptul de a pronun\xc8\x9ba sentin\xc8\x9ba capital\xc4\x83 \xc3\xaen acest teritoriu supus jurisdic\xc8\x9biei sale.\n_START_SECTION_\nVornicul\n_START_PARAGRAPH_\nIni\xc8\x9bial a fost conduc\xc4\x83torul cur\xc8\x9bii domne\xc8\x99ti; treptat a cumulat cele mai importante atribu\xc8\x9bii judec\xc4\x83tore\xc8\x99ti \xc3\xaen \xc8\x9aara Rom\xc3\xa2neasc\xc4\x83 \xc8\x99i Moldova. \xc3\x8en Moldova au existat doi vornici, \xc3\xaen perioada \xc3\xaemp\xc4\x83r\xc8\x9birii \xc8\x9b\xc4\x83rii \xc3\xaentre urma\xc8\x99ii lui Alexandru cel Bun \xc8\x99i permanent din secolul al XVI-lea.\n_START_SECTION_\nLogof\xc4\x83tul\n_START_PARAGRAPH_\nEra conduc\xc4\x83torul cancelariei domne\xc8\x99ti; supraveghea redactarea actelor domne\xc8\x99ti, punea sigiliul domnesc pe aceste acte. Treptat a devenit primul dreg\xc4\x83tor \xc3\xaen sfatul domnesc.\n_START_SECTION_\nVistierul\n_START_PARAGRAPH_\nSe ocupa de administra\xc8\x9bia fiscal\xc4\x83 a \xc8\x9b\xc4\x83rii, de eviden\xc8\x9ba veniturilor \xc8\x99i cheltuielilor, a contribuabililor \xc8\x99i a scuti\xc8\x9bilor.\n_START_SECTION_\nSp\xc4\x83tarul\n_START_PARAGRAPH_\nAvea un rol mai important \xc3\xaen \xc8\x9aara Rom\xc3\xa2neasc\xc4\x83 \xc3\xaen domeniul militar; conducea corpul de oaste c\xc4\x83lare, purta spada domnului la ceremonii.\n_START_SECTION_\nP\xc3\xa2rc\xc4\x83labii\n_START_PARAGRAPH_\nAveau atribu\xc8\x9bii administrative \xc8\x99i judec\xc4\x83tore\xc8\x99ti \xc3\xaen teritoriul circumscris jurisdic\xc8\x9biei lor, adic\xc4\x83 a \xc8\x9binutului din jurul cet\xc4\x83\xc8\x9bilor.\n_START_SECTION_\nArma\xc8\x99ul\n_START_PARAGRAPH_\nApare \xc3\xaen documente \xc3\xaen timpul lui \xc8\x98tefan cel Mare \xc8\x99i al lui Vlad \xc8\x9aepe\xc8\x99; avea sarcina \xc3\xaendeplinirii pedepselor decise de domn \xc8\x99i de sfat.\n_START_SECTION_\nPortarul\n_START_PARAGRAPH_\n\xc3\x8en \xc8\x9aara Rom\xc3\xa2neasc\xc4\x83 se ocupa de hot\xc4\x83rnicirea mo\xc8\x99iilor, de primirea soliilor la curte. \xc3\x8en Moldova soliile erau primite de u\xc8\x99ar. Portarul de Suceava, care avea \xc8\x99i atribu\xc8\x9bii militare, a fost chiar membru al Sfatului domnesc o perioad\xc4\x83 \xc3\xaen timpul lui \xc8\x98tefan cel Mare.\n_START_SECTION_\nHatmanul\n_START_PARAGRAPH_\nApare \xc3\xaen secolul al XVI-lea, ca substitut al portarului \xc3\xaen Moldova. Principala atribu\xc8\x9bie era cea militar\xc4\x83, pe care a preluat-o de la portari \xc8\x99i p\xc3\xa2rc\xc4\x83labi. \xc3\x8en a doua jum\xc4\x83tate a secolului al XVI-lea, hatmanul a ocupat locul al patrulea \xc3\xaen sfatul domnesc. Treptat a cumulat \xc8\x99i atribu\xc8\x9bii fiscale.\n_START_SECTION_\nPostelnicul\n_START_PARAGRAPH_\nEra dreg\xc4\x83torul cel mai apropriat de persoana voievodului, put\xc3\xa2nd intra \xc3\xaen iatacul domnului chiar \xc8\x99i nechemat. Treptat a dob\xc3\xa2ndit sarcina de a introduce la domnitor soliile \xc8\x99i pe cei veni\xc8\x9bi \xc3\xaen audien\xc8\x9b\xc4\x83. Era ultimul membru al sfatului domnesc. Num\xc4\x83rul postelnicilor a crescut \xc3\xaen secolul al XVI-lea.\n_START_SECTION_\nMedelnicerul\n_START_PARAGRAPH_\n\xc3\x8ei turna ap\xc4\x83 domnului pentru a-\xc8\x99i sp\xc4\x83la m\xc3\xa2inile. \xc3\x8en secolul al XVI-lea marele medelnicer era membru al Sfatului domnesc.\n_START_SECTION_\nPivnicerul\n_START_PARAGRAPH_\nAvea \xc3\xaen grij\xc4\x83 viile \xc8\x99i pivni\xc8\x9bele domne\xc8\x99ti.\n_START_SECTION_\nPaharnicul\n_START_PARAGRAPH_\nSe ocupa de aprovizionare \xc8\x99i de ospe\xc8\x9bele domne\xc8\x99ti, \xc3\xaen special cu vin. Gusta vinul \xc3\xaenainte de a fi servit de domn, pentru a verifica dac\xc4\x83 nu era otr\xc4\x83vit. Apare t\xc3\xa2rziu \xc3\xaen Sfatul domnesc. \xc3\x8en Moldova se mai numea cea\xc8\x99nic sau cupar.\n_START_SECTION_\nStolnicul\n_START_PARAGRAPH_\nR\xc4\x83spundea de masa voievodului \xc8\x99i de servirea acestuia la ospe\xc8\x9be, de aprovizionarea cu alimente.\n_START_SECTION_\nClucerul\n_START_PARAGRAPH_\nR\xc4\x83spundea de magaziile \xc8\x99i depozitele domne\xc8\x99ti. \xc3\x8en Moldova exista \xc8\x99i jitnicerul, care se ocupa de depozitele de gr\xc3\xa2ne.\n_START_SECTION_\nPitarul\n_START_PARAGRAPH_\nPreg\xc4\x83tea p\xc3\xa2inea pentru domn \xc8\x99i pentru slujitorii sau osta\xc8\x99ii cu ra\xc8\x9bie zilnic\xc4\x83 de p\xc3\xa2ine. \xc3\x8en secolul al XVII-lea a devenit mebru al sfatului.\n_START_SECTION_\nSlugerul\n_START_PARAGRAPH_\nSe ocupa cu aprovizionarea \xc8\x99i distribuirea ra\xc8\x9biilor de carne.\n_START_SECTION_\nComisul\n_START_PARAGRAPH_\nAvea grija grajdurilor \xc8\x99i a cailor domne\xc8\x99ti.\n_START_SECTION_\n\xc8\x98etrarul\n_START_PARAGRAPH_\nA ap\xc4\x83rut \xc3\xaen secolul al XVI-lea \xc8\x99i se ocupa de corturile armatei \xc3\xaen timp de r\xc4\x83zboi; rolul s\xc4\x83u spore\xc8\x99te \xc3\xaen a doua jum\xc4\x83tate a secolului al XVI-lea, c\xc3\xa2nd apare \xc3\xaen sfat.\n_START_SECTION_\nAga\n_START_PARAGRAPH_\nA ap\xc4\x83rut \xc3\xaen a doua jum\xc4\x83tate a secolului al XVI-lea - era comandantul pedestra\xc8\x99ilor, fiind subordonat sp\xc4\x83tarului \xc3\xaen \xc8\x9aara Rom\xc3\xa2neasc\xc4\x83 \xc8\x99i hatmanului \xc3\xaen Moldova._NEWLINE_La mijlocul secolului al XV-lea dreg\xc4\x83torii au \xc3\xaenceput s\xc4\x83 ocupe un rol mai important \xc3\xaen Sfatul domnesc. La finele aceluia\xc8\x99i secol Sfatul domnesc a ajuns s\xc4\x83 fie format numai din dreg\xc4\x83tori \xc8\x99i fo\xc8\x99ti dreg\xc4\x83tori. Dreg\xc4\x83torii nu aveau leaf\xc4\x83, fiiind r\xc4\x83spl\xc4\x83ti\xc8\x9bi cu danii \xc8\x99i scutiri de c\xc4\x83tre domn, cu plata serviciilor prestate locuitorilor (judec\xc4\x83\xc8\x9bi, hot\xc4\x83rnicii, str\xc3\xaengerea d\xc4\x83rilor), cu daruri.'